Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen, komission delegoidun asetuksen (EU) 2019/33 17 artiklan 2 ja 3 kohta

(2021/C 161/05)

Tämä tiedonanto julkaistaan komission delegoidun asetuksen (EU) 2019/33 17 artiklan 5 kohdan mukaisesti (1)

YHTENÄISEN ASIAKIRJAN VAKIOMUUTOSTA KOSKEVA TIEDONANTO

”Montilla-Moriles”

PDO-ES-A1479-AM03

Tiedonannon päivämäärä: 10. helmikuuta 2021

HYVÄKSYTYN MUUTOKSEN KUVAUS JA PERUSTELUT

1. SAN-nimityksellä ”Montilla-Moriles” varustettujen viinien tyypit. Tuote-eritelmän B.2 kohta ja yhtenäisen asiakirjan 4 kohta

Viinien kuvaukseen on tehty seuraavat lisäykset:

— viinien luokka 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 liitteessä VII olevan II osan mukaisesti sekä

— hyväksytyt lajikkeet, sillä kaikkia lajikkeita ei voida käyttää kaikkiin viineihin.

Koska perinteisten merkintöjen E-Bacchus-tietokannassa olevan ”vino generoso” merkinnän määritelmän mukaan SAN-nimityksellä ”Montilla-Moriles” varustetut generoso-viinit (väkevät viinit) voidaan katsoa kuuluvaksi luokan 1 viineihin, luokan 1 generoso-viineihin on lisätty tyyppi ”Fino”.

Kypsytettyjä viinejä koskeva kirjoitusvirhe on korjattu niin, että sana ”tai” on poistettu ja sana ”ja” on muutettu muotoon ”ja/tai”.

2. Viinien analyyttiset ominaisuudet. Tuote-eritelmän B.3 kohta ja yhtenäisen asiakirjan 4 kohta

Fysikaalis-kemialliset ominaisuudet on saatettu viinituotteiden analyyttista kuvausta koskevien EU:n vaatimusten mukaisiksi, ja kokonaishappopitoisuutta, haihtuvien happojen pitoisuutta ja rikkidioksidia koskevat parametrit on sisällytetty tuotteiden fysikaalis-kemialliseen kuvaukseen.

Seuraavien viinien alkoholipitoisuutta on muutettu:

— Niiden SAN-nimityksellä ”Montilla-Moriles” varustettujen uusien viinien osalta, joiden alkoholipitoisuus on eritelmässä määritettyä pienempi, alkoholipitoisuutta on täytynyt tarkistaa alaspäin nuoriin valkoviineihin sovellettavaan alempaan alkoholipitoisuuteen. Näin ollen kypsyttämättömän valkoviinin ja kypsytetyn viinin sallittu alkoholipitoisuus on ≥ 10 tilavuusprosenttia.

— Fino-viinit voidaan luokitella tuoteluokkiin 1 ja 3. Kahden luokan välistä eroa on selvennetty lisäämällä seuraava alaviite (2): ”Sellaisten Fino-viinien todellinen alkoholipitoisuus, joiden alkoholipitoisuutta ei ole keinotekoisesti lisätty (viini), on 14,5–17 prosenttia. ”Sellaisten Fino-viinien todellinen alkoholipitoisuus, joiden alkoholipitoisuutta on keinotekoisesti lisätty (väkevät viinit), on 15–17 prosenttia.”

Sokeripitoisuutta koskevassa sarakkeessa on muutettu tiettyjä arvoja seuraavasti:

— Koska hyväksyttyjen laboratorioiden tekemissä fysikaalis-kemiallisissa analyyseissa sokeripitoisuus ilmoitetaan yleensä glukoosi- ja fruktoosipitoisuutena, pelkistävän sokerin käsitettä on selvennetty ja sokeripitoisuus on ilmaistu glukoosina ja fruktoosina.

— Taulukkoa on yksinkertaistettu ja tiettyjen viinityyppien sokeripitoisuuden luokittelu on lisätty C.4 kohtaan ”Makeuttaminen”.

— Kuiviin generoso-viineihin kuuluvien Fino-, Amontillado-, Oloroso- ja Palo Cortado -viinien sokeripitoisuutta koskeva rajoitus on ≤ 4 g/l EU:n lainsäädännön mukaisesti.

— Pale cream -viinien sokeripitoisuus on saatettu asiaa koskevan kansallisen lainsäädännön mukaiseksi (< 115 g/l).

3. Viinien aistinvaraiset ominaisuudet. Tuote-eritelmän B.4 kohta ja yhtenäisen asiakirjan 4 kohta

Eri tuotteiden aistinvaraisia ominaisuuksia on tarkistettu. Tarkoituksena on ollut mukauttaa ominaisuuksia kriteereihin, jotka SAN-nimityksen ”Montilla-Moriles” sertifiointielimenä toimivan Andalusian elintarvikkeiden laadunvalvonnasta vastaavan yhteisön (Fundación para el Control de la Calidad Agroalimentaria de Andalucía – FCCAA) maistajaraati on vahvistanut, sekä varmistaa, että Andalusian viinialan eri sääntelyneuvostojen viinityypit ovat yhdenmukaisia.

Uusia rajoituksia on lisätty ”en rama” -tuotteille (joita on stabilisoitu ainoastaan suodattamalla).

— Tarkasteltuaan ”en rama” -viinien ominaisuuksia sääntelyneuvosto on hyväksynyt fysikaalis-kemialliset rajoitukset sameudelle, jonka arvo ei ole riippuvainen maistajaraadista vaan jota arvioidaan objektiivisesti.

— Irtotavarana markkinoitavien SAN-tuotteiden sertifiointiin ei voida soveltaa samoja aistinvaraisia ominaisuuksia koskevia rajoituksia kuin pullotettuihin tuotteisiin, ja sen vuoksi irtotavarana markkinoitavien tuotteiden aistinvaraisten ominaisuuksien analyysille on laadittu omat vaatimukset.

Tämän kohdan viimeisestä kappaleesta on poistettu sana ”hyväksytty”.

4. Viininvalmistusmenetelmät. Tuote-eritelmän C.1 kohta ja yhtenäisen asiakirjan 5 kohta

Nuorten viinien tuotanto on valkoviinin tuotannon erityispiirre, minkä vuoksi tämä viininvalmistusmenetelmä on poistettu. Tähän viinityyppiin sovellettavat vaatimukset luetellaan C.6 kohdassa ”Erityiset viininvalmistusmenetelmiä koskevat vaatimukset viinityyppien mukaan”.

Kokonaisalkoholikäymistä koskeva vaatimus (< 5 g/l) valkoviinien tuotannossa on poistettu. Ei olisi loogista vaatia näiden viinien valmistuksessa kokonaisalkoholikäymistä ja sallia sitten niiden makeuttaminen.

Auringossa kuivattujen rypäleiden käyttöä tiettyjen makeiden viinien valmistuksessa koskeva vaatimus on poistettu. Näin mahdollistetaan makeiden viinien valmistus muilla menetelmillä, joissa ei käytetä auringossa kuivattuja rypäleitä.

Auringossa kuivatuista rypäleistä valmistettujen makeiden viinien tuotantoon sovellettavia tiettyjä vaatimuksia on muutettu:

— Laatikoiden painoraja on laskettu 25 kilogrammaan.

— Auringossa tapahtuvaa kuivatusprosessia koskevaa sanamuotoa on yksinkertaistettu ja selvennetty.

— Aiemmassa tuote-eritelmässä ollut kirjoitusvirhe on korjattu muuttamalla ”400 g/l” muotoon ”450 g/l”.

5. Makeuttaminen. Tuote-eritelmän C.4 kohta

Alkuperäistä tekstiä on korjattu täsmentämällä, että vain viinien ja väkevien viinien (vino generoso de licor) makeuttaminen on sallittua.

Tekstiin on lisätty yksiselitteinen viittaus makeuttamista koskeviin EU:n sääntöihin.

Ilmaukset, joita voidaan käyttää viinien makeuttamisen yhteydessä, on lueteltu, ja sokeripitoisuuden arvot on lisätty.

6. Erityiset viininvalmistusmenetelmiä koskevat vaatimukset viinityyppien mukaan. Tuote-eritelmän C.6 kohta

Nuoren viinin valmistusta koskevia vaatimuksia on muutettu lisäämällä niihin rajoitukset, jotka sisältyivät aiemmin C.1 kohtaan ”Viininvalmistusmenetelmät”.

Kypsytettyä viiniä käsittelevässä kohdassa sanat ”vähintään yhden vuoden ajan” on korvattu sanoilla ”keskimäärin vähintään yhden vuoden ajan”. Näin tehdään selväksi, että biologisen kypsyttämisen yhteydessä kypsyttämisaikoja pidetään aina keskimääräisinä kypsyttämisaikoina. Samalla on lisätty biologisesti kypsytettävien viinien keskimääräistä kypsytysaikaa koskeva rajoitus. Enimmäiskypsytysaika on 1–2 vuotta, jotta vältetään päällekkäisyys luokkaan 1 kuuluvien Fino-viinien kanssa.

Luokkaan 1 ja luokkaan 3 kuuluvien Fino-viinien välille on tehty ero.

Amontillado-viinejä käsittelevässä kohdassa sanat ”on valmistettu vähintään 5 vuoden ajan kypsytetystä Fino-viinistä” on korvattu sanoilla ”on valmistettu vähintään 5 vuoden ajan biologisesti kypsytetystä Fino-viinistä”. Näin tehdään selväksi, että viiniä on kypsytettävä biologisesti vähintään viiden vuoden ajan.

Jotta Amontillado-, Oloroso- ja Palo Cortado -viinityyppien tapauksessa tuotteita voidaan valmistaa väkevöimällä, näiden viinityyppien alkoholipitoisuutta koskevaa rajoitusta sovelletaan silloin, kun viini saatetaan markkinoille, eikä koskaan silloin, kun kypsytys aloitetaan. Tämän vuoksi sanat ”kaikissa tapauksissa happea hyödyntävä kypsyttäminen on tehtävä viinin todellisen alkoholipitoisuuden ollessa vähintään 16 tilavuusprosenttia” on poistettu.

Pedro Ximénez -viinin osalta:

— Vaatimusta, jonka mukaan 100 prosentin käytettävistä viinirypäleistä on oltava Pedro Ximénez -rypäleitä, on muutettu pienentämällä rypäleiden osuus 95 prosenttiin. Edellä mainittu vaatimus edellyttää, että rypäle-erille myönnetään todistus, jotta kaikki muita lajikkeita sisältävät erät voidaan poistaa. Koska Pedro Ximénez -lajikkeen viljelyala kattaa 95 prosenttia Montilla-Moriles -viiniä tuottavien viinitilojen pinta-alasta, lajikkeen vähimmäisosuuden pienentäminen vaikuttaa kohtuulliselta, sillä tämä ei millään tavoin vaaranna tuotteen lopullista laatua. Vähimmäisosuus on suurempi kuin EU:n lainsäädännössä säädetty 85 prosenttia, joka mahdollistaa lajikkeen lisäämisen merkintään.

— Aiempaa sanamuotoa on osittain yksinkertaistettu, jotta ei toistettaisi tiettyjen makeiden viinien valmistusprosessin kuvauksessa esitettäviä tietoja (C.1 kohta).

— Tuotteen alkoholipitoisuutta koskeva 8,5–9 prosentin rajoitus ennen kuin sitä markkinoidaan kuivatuista rypäleistä saatuna rypälemehuna, jonka käyminen on keskeytetty lisäämällä alkoholia, on poistettu. Tämä johtuu seuraavista tekijöistä: — EU:n sääntöjen mukaan SAN-nimityksellä ”Montilla-Moriles” varustettu tuote, jota voidaan markkinoida käytettäväksi SAN-nimityksillä ”Jerez-Xérès-Sherry” ja ”Málaga” varustetuissa tuotteissa, on rypälemehu, jonka käyminen on keskeytetty lisäämällä alkoholia. Markkinoitavaksi tarkoitetun tuotteen alkoholipitoisuutta ei rajoiteta missään tapauksessa. — SAN-nimitysten ”Jerez-Xérès-Sherry” ja ”Málaga” piiriin kuuluvat viininvalmistajat hyväksyvät edellisessä kohdassa tarkoitetun tuotteen riippumatta sen vähimmäis- tai enimmäisalkoholipitoisuudesta. — SAN-nimityksen ”Montilla-Moriles” osalta eritelmässä vahvistettu rajoitus aiheuttaa tuotteessa tiettyjä stabiliteettiin liittyviä ongelmia, kun tuotteen valmistuksen jälkeen aikaa kuluu (kuudesta kuukaudesta aina yhteen vuoteen) ja tuote on markkinaolosuhteiden vuoksi jäänyt tilalle, jossa se valmistettiin. Tuotteen stabiliteettia ja terveellisyyttä tuettaisiin paremmin, jos tuotteen alkoholipitoisuus olisi eritelmissä vahvistettua vapaaehtoista rajoitusta suurempi, kun otetaan huomioon seuraavat seikat: — SAN-nimityksellä ”Montilla-Moriles” varustettua kuivatuista rypäleistä tehtyä rypälemehua, jonka käyminen on keskeytetty lisäämällä alkoholia, voidaan käyttää ainoastaan väkevän viinin tuottamiseen lisäämällä viinin alkoholipitoisuutta enintään 15 prosenttiin kahden väkevöimistason mukaisesti (9 prosenttia ja 15 prosenttia); sekä — tuote pysyy kuivatuista rypäleistä tehtynä rypälemehuna, jonka käyminen on keskeytetty lisäämällä alkoholia, rypälemehun väkevöimisen alusta aina siihen asti, kun sen alkoholipitoisuus on yli 15 tilavuusprosenttia ja siitä tulee väkevää viiniä. — Tämän vuoksi rypälemehun alkuperäistä alkoholipitoisuutta koskevaa vapaaehtoista rajoitusta, jota noudattamalla tuotetta voidaan markkinoida SAN-nimityksillä ”Jerez-Xérès-Sherry” ja ”Málaga”, pidetään selvästi epäoikeudenmukaisena, ja sen katsotaan haittaavan sekä tuotteen valmistajien että ostajien etuja.

— Eritelmään on lisätty mahdollisuus lisätä tuoretta rypälemehua Pedro Ximénez -viinin valmistusprosessin aikana, mutta lisättävien tuotteiden enimmäismääräksi on vahvistettu 30 prosenttia.

Moscatel-viinin osalta on tarkennettu, ettei rypälemehun tarvitse olla käynyttä ja että eritelmän C.3 kohdassa ”Kypsytysmenetelmät” kuvatut kypsytysmenetelmät ovat sallittuja.

Väkevien viinien osalta on korjattu kirjoitusvirhe siten, että sana ”Medium” on korvattu sanoilla ”väkevä viini (vino generoso de licor)”. Myös lisättävien tuotteiden valikoimaa on laajennettu sen varmistamiseksi, että se on tätä viinityyppiä koskevan voimassa olevan EU:n lainsäädännön mukainen.

7. Viinirypäleiden tuotantoalue ja valmistusalue. Tuote-eritelmän D kohta

Otsikko ”Tuotantoalue” on muutettu otsikoksi ”Viinirypäleiden tuotantoalue ja valmistusalue”.

Ensiluokkaista laatua olevaa viiniä tuottavaa ”Superior”-osa-aluetta koskevaa sanamuotoa on täsmennetty lisäämällä tekstiin alueet ”Sierra de Montilla” ja ”Moriles Altos”.

D.2 kohta ”Valmistusalue”, joka sisältyy implisiittisesti tähän kohtaan, on poistettu.

8. Enimmäistuotokset hehtaaria kohden: Tuote-eritelmän E kohta

Hehtaaria kohden laskettavien enimmäistuotosten osalta ei vaikuta loogiselta tehdä eroa sellaisten viljelylohkojen välillä, joilla kasvatetaan samaa lajiketta ja käytetään samaa viljelyjärjestelmää. Koska nykyiset viljelytekniikat mahdollistavat sen, että kummallakin alueella saavutetaan vastaavanlainen tuotos vaarantamatta lopputuotteen laatua, sallittua enimmäistuotosta hehtaaria kohden on muutettu poistamalla tuotantoalueiden välinen ero.

On täsmennetty, että sallittua enimmäistuotosta koskevaa rajoitusta sovelletaan vain valkoviinien tuotantoon.

Enimmäistuotosta hehtaaria kohden koskevalla vaatimuksella rajoitetaan sen rypäletuotoksen määrää (kilogrammoina), jota voidaan pitää sopivana SAN-nimityksellä varustettujen viinien tuotantoon. Jos jossakin tapauksessa tuottaja ylittää sallitun enimmäistuotoksen hehtaaria kohden, hänen tuotostaan käytetään sellaisen viinin valmistukseen, jota ei varusteta SAN-nimityksellä.

Enimmäistuotosta hehtaaria kohden on järkevää soveltaa sellaisen tuotannon tapauksessa, jossa rypäleet tuodaan viininpuristamoon, punnitaan ja murskataan paikan päällä. Tilanne on toinen, kun käytetään kuivatustiloja. Silloin tuoreet rypäleet punnitaan, mutta puristamisen sijaan ne kuljetetaan kuivatustiloihin, jossa niitä kuivatetaan auringossa useiden päivien ajan, kunnes ne ovat valmiita murskattavaksi. Silti tähän tapaukseen sovelletaan samaa rajoitusta kuin tapauksiin, joissa rypäleet murskataan tuoreina. Voisi ajatella, että olosuhteet ovat samat. Onko kuitenkaan tarpeen rajoittaa sellaisten rypäleiden enimmäistuotosta hehtaaria kohden, jotka kuljetetaan kuivatustiloihin, kun otetaan huomioon, että niihin sovelletaan jo implisiittistä tuotantorajoitusta, mikä tarkoittaa, että rypäletuotoksia, joista saadun rypälemehun pelkistävän sokerin pitoisuus on alle 450 g/l, ei voida hyväksyä? Jos tuoreiden rypäleiden arvo Baumé-asteikolla on 13–13,5, eikä niitä lähtökohtaisesti käytetä kuivatukseen, ne eivät voi saavuttaa Baumé-asteikolla arvoa 26, mikä takaisi sen, että rypälemehun pelkistävän sokerin pitoisuus on 450 g/l. Tämä on tärkeää etenkin siksi, että puristustuotos on rajoitettu 40 litraan viiniä 100:aa kilogrammaa rypäleitä kohden, mikä on lähes puolet määrästä, johon tuoreiden rypäleiden tuotos on rajoitettu.

9. Luonnollisiin tekijöihin perustuva yhteys. Tuote-eritelmän G.2 kohta

Koska asiaan liittyvä rajoitus H.1 kohdassa ”Sääntelyneuvoston rekisterit” on poistettu, myös virkkeen loppuosa ”ja sen vuoksi ainakin tietyn prosenttiosuuden kypsytetyistä viinivarastoista on oltava peräisin kyseiseltä osa-alueelta” on poistettu.

10. Sääntelyneuvoston rekisterit. Tuote-eritelmän H.1 kohta

Osa SAN-nimityksen ”Montilla-Moriles” piiriin kuuluvista viininvalmistamoista sijaitsee ensiluokkaista laatua olevaa viiniä tuottavan alueen ulkopuolella. Ne muodostavat osuuskuntia, joissa ne tuottavat, valmistavat ja kypsyttävät jäsentensä tuotteita. Yhtiömuotonsa vuoksi nämä viininvalmistajat eivät voi täyttää varastojen alkuperän todistamista koskevaa vaatimusta.

11. Viinirypäleiden tuotanto- ja viljelykäytännöt. Tuote-eritelmän H.2 kohta

SAN-nimitykseen ”Montilla-Moriles” liittyvän keinokastelua koskevan luvan myöntämisen määräajaksi kastelumenetelmän, -olosuhteiden ja -käytännön järjestelyjen osalta on asetettu 31. toukokuuta.

12. Valmistus. Tuote-eritelmän H.3 kohta

Viittausta on muutettu, koska D.1 kohdan otsikkoa ”Viinirypäleiden tuotantoalue ja valmistusalue” on muutettu.

13. Varastointi ja pakkaaminen. Tuote-eritelmän H.5 kohta

Eritelmään on lisätty sääntelyneuvoston antama vaatimus tunnistaa SAN-tuotteet ja muut kuin SAN-tuotteet. Vaatimus perustuu rajoitukseen, jota on sovellettava, jotta noudatetaan tarkastus- ja sertifiointielimenä toimivan kansallisen akkreditointielimen (ENAC) akkreditointia.

14. Merkinnät. Tuote-eritelmän H.6 kohta

H.6 kohdan ”Merkinnät” rakennetta ja sisältöä on muutettu SAN-nimityksellä ”Montilla-Moriles” varustettujen tuotteiden merkinnöissä käytettävien ilmaisujen uudelleen järjestämiseksi, parantamiseksi ja selventämiseksi.

15. Tarkastuselin. Tuote-eritelmän I kohta

Tekstiä on muutettu sen saattamiseksi voimassa olevan EU:n lainsäädännön mukaisesti, ja viranomaisen yhteystiedot, jonka tehtäväksi tarkastukset on annettu, on päivitetty.

YHTENÄINEN ASIAKIRJA

1. Nimi/nimet

Montilla-Moriles

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

3. Väkevä viini

4. Viini(e)n kuvaus

1. Nuori valkoviini

LYHYT KIRJALLINEN KUVAUS

— Ulkonäkö: selkeä, kirkas, läpinäkyvä, väri vaihtelee vaaleankeltaisesta vaaleankultaiseen.

— Tuoksu: hedelmäisiä ja kukkaisia aromeja.

— Maku: havaittava hapokkuus.

* Jos sokeripitoisuus on ≥ 5 g/l, rikkidioksidipitoisuuden on oltava ≤ 250 mg/l.

YLEISET ANALYYTTISET OMINAISUUDET

Kokonaisalkoholipitoisuus enintään (til-%)

13,5

Todellinen alkoholipitoisuus vähintään (til-%)

10

Vähimmäishappopitoisuus

46,667 milliekvivalenttia/litra

Haihtuvien happojen pitoisuus enintään (milliekvivalenttia/litra)

9,969

Kokonaisrikkidioksidipitoisuus enintään (mg/litra)

200

2. Kypsyttämätön ja kypsytetty valkoviini

LYHYT KIRJALLINEN KUVAUS

Kypsyttämätön valkoviini:

— Ulkonäkö: selkeä, kirkas, läpinäkyvä, väri vaihtelee vaaleankeltaisesta kullankeltaiseen.

— Tuoksu: hedelmäisiä ja kukkaisia aromeja.

— Maku: havaittava hapokkuus.

Kypsytetty valkoviini:

— Ulkonäkö: selkeä, kirkas, läpinäkyvä, väri vaihtelee oljenkeltaisesta syvään meripihkankeltaiseen.

— Tuoksu: kypsyttämisen aromeja, esimerkiksi hiivan ja/tai kuivatun hedelmän aromeja.

* Jos sokeripitoisuus on ≥ 5 g/l, rikkidioksidipitoisuuden on oltava ≤ 250 mg/l.

YLEISET ANALYYTTISET OMINAISUUDET

Kokonaisalkoholipitoisuus enintään (til-%)

—

Todellinen alkoholipitoisuus vähintään (til-%)

10

Vähimmäishappopitoisuus

46,667 milliekvivalenttia/litra

Haihtuvien happojen pitoisuus enintään (milliekvivalenttia/litra)

13,292

Kokonaisrikkidioksidipitoisuus enintään (mg/litra)

200

3. Generoso-viinit (luokka 1)

LYHYT KIRJALLINEN KUVAUS

Fino:

— Ulkonäkö: selkeä, kirkas, läpinäkyvä, väri vaihtelee oljenkeltaisesta syvään kullankeltaiseen.

— Tuoksu: biologisen kypsyttämisen aromeja, kuten hiiva.

— Maku: kevyen karvas ja suolainen.

* Jos sokeripitoisuus on ≥ 5 g/l, rikkidioksidipitoisuuden on oltava ≤ 200 mg/l.

YLEISET ANALYYTTISET OMINAISUUDET

Kokonaisalkoholipitoisuus enintään (til-%)

17

Todellinen alkoholipitoisuus vähintään (til-%)

14,5

Vähimmäishappopitoisuus

46,667 milliekvivalenttia/litra

Haihtuvien happojen pitoisuus enintään (milliekvivalenttia/litra)

13,292

Kokonaisrikkidioksidipitoisuus enintään (mg/litra)

150

4. Väkevät viinit (luokka 3). Generoso-viinit

LYHYT KIRJALLINEN KUVAUS

Fino:

— Ulkonäkö: selkeä, kirkas, läpinäkyvä, väri vaihtelee oljenkeltaisesta syvään kullankeltaiseen.

— Tuoksu: biologisen kypsyttämisen aromeja, kuten hiiva.

— Maku: kevyen karvas ja suolainen.

YLEISET ANALYYTTISET OMINAISUUDET

Kokonaisalkoholipitoisuus enintään (til-%)

17

Todellinen alkoholipitoisuus vähintään (til-%)

15

Vähimmäishappopitoisuus

46,667 milliekvivalenttia/litra

Haihtuvien happojen pitoisuus enintään (milliekvivalenttia/litra)

13,292

Kokonaisrikkidioksidipitoisuus enintään (mg/litra)

150

5. Väkevät viinit (luokka 3). Generoso-viinit

LYHYT KIRJALLINEN KUVAUS

Amontillado:

— Ulkonäkö: selkeä, kirkas, läpinäkyvä, väri vaihtelee kullankeltaisesta syvään meripihkankeltaiseen.

— Tuoksu: kuivatun hedelmän ja puun aromeja viinin kahdesta – biologisesta ja happea hyödyntävästä – kypsytystavasta, mahdollisesti lakan vivahteita.

— Maku: hapokas ja pitkä.

Oloroso:

— Ulkonäkö: selkeä, kirkas, läpinäkyvä, väri vaihtelee syvän kullankeltaisesta tummaan mahonkiin.

— Tuoksu: kuivatun hedelmän ja puun aromeja happea hyödyntävästä kypsytystavasta, mahdollisesti lakan vivahteita.

— Maku: kevyen täyteläinen ja pitkä.

Palo cortado:

— Ulkonäkö: selkeä, kirkas, läpinäkyvä, väri vaihtelee syvän kullankeltaisesta tummaan mahonkiin.

— Tuoksu: kuivatun hedelmän ja puun aromeja, mahdollisesti lakan vivahteita.

— Maku: kevyen täyteläinen ja pitkä.

Amontillado-, Oloroso- ja Palo Cortado -viinien sokeripitoisuus (joka on ilmaistu grammoina glukoosia ja fruktoosia litrassa) ei saa olla yli 4 g/l. Tämä arvo on 9 g/l, kun viinihappona ilmaistu viinin kokonaishappopitoisuus on enintään kaksi yksikköä vähemmän kuin sokeripitoisuus, kun kumpikin on ilmaistu grammoina litrassa (g/l).

YLEISET ANALYYTTISET OMINAISUUDET

Kokonaisalkoholipitoisuus enintään (til-%)

22

Todellinen alkoholipitoisuus vähintään (til-%)

16

Vähimmäishappopitoisuus

46,667 milliekvivalenttia/litra

Haihtuvien happojen pitoisuus enintään (milliekvivalenttia/litra)

13,292

Kokonaisrikkidioksidipitoisuus enintään (mg/litra)

150

6. Makeat väkevät viinit (luokka 3)

LYHYT KIRJALLINEN KUVAUS

Pedro Ximénez:

— Ulkonäkö: selkeä, kirkas, läpinäkyvä, väri vaihtelee syvän kullankeltaisesta syvään mahonkiin tai hiileen.

— Tuoksu: kuivattamisen aromeja, mahdollisesti rypäleen kannan vivahteita.

— Maku: hyvin runsas.

Sokeripitoisuus (grammoina glukoosia ja fruktoosia litrassa) ≥ 272

Moscatel:

— Ulkonäkö: selkeä, kirkas, läpinäkyvä, väri vaihtelee kullankeltaisesta syvään mahonkiin.

— Tuoksu: lajikkeen aromeja, kuten kukkaisia ja hedelmäisiä vivahteita, mahdollisesti kuivattamisen aromeja.

— Maku: hieman hapokas ja runsas suutuntuma.

Sokeripitoisuus (grammoina glukoosia ja fruktoosia litrassa) ≥ 160

Haihtuvien happojen pitoisuus saa olla < 2,1 g/l etikkahappoa viinityypeissä, joiden ikä on keskimäärin 15–25 vuotta.

YLEISET ANALYYTTISET OMINAISUUDET

Kokonaisalkoholipitoisuus enintään (til-%)

22

Todellinen alkoholipitoisuus vähintään (til-%)

15

Vähimmäishappopitoisuus

milliekvivalenttia/litra

Haihtuvien happojen pitoisuus enintään (milliekvivalenttia/litra)

17,945

Kokonaisrikkidioksidipitoisuus enintään (mg/litra)

200

5. Viininvalmistusmenetelmät

5.1. Erityiset viininvalmistusmenetelmät

Erityinen viininvalmistusmenetelmä

Valkoviinit: Kun rypälemehu on puristettu, siinä käynnistetään alkoholikäymisprosessi. Kun valmis viini on luokiteltu, sitä voidaan käyttää kypsyttämättömänä viininä ja sitä voidaan tarvittaessa makeuttaa tai sitä voidaan käyttää perusviininä erityyppisen viinin tuottamiseksi.

Tiettyjen makeiden viinien viiniyttäminen: Kun rypälemehu on puristettu, sitä väkevöidään lisäämällä siihen viinistä tislattua alkoholia, kunnes alkoholipitoisuus on tälle viinityypille määritetyllä tasolla. Seuraavien edellytysten on täytyttävä: rypäleet korjataan käsin, kuljetetaan 25 kilogramman laatikoissa ja kuivatetaan auringossa.

Viinien valmistusta koskeva olennainen rajoitus

Kun rypälemehua puristetaan ja mehu erotetaan hedelmämassasta, paineen on oltava sopiva, jotta varmistetaan, että puristettava viinimäärä on enintään 70 litraa 100:aa kilogrammaa rypäleitä kohden. Auringossa kuivatuista rypäleistä valmistettujen makeiden viinien tapauksessa puristettava viinimäärä saa olla enintään 40 litraa 100:aa kilogrammaa rypäleitä kohden.

Viljelykäytäntö

SAN-nimitys voidaan myöntää vain ja ainoastaan rekisteröidyillä viinitiloilla viljellyistä hyväksytyistä rypälelajikkeista viiniyttämällä valmistetuille viineille. Viinitarhoja kastellaan poikkeuksellisissa oloissa tai kun viiniköynnösten selviytyminen on vaarantunut. Tarkoituksena on aina parantaa laatua ja varmistaa rypäleiden optimaalinen kehittyminen. Sääntelyneuvosto antaa joka vuosi 31. toukokuuta mennessä säännöt parhaista tavoista toteuttaa sadonkorjuu. Näin varmistetaan etenkin se, ettei korjuuta aloiteta, ennen kuin rypäleet ovat saavuttaneet vaadittavan kypsyysasteen, ettei rypäleiden laatua heikennetä kuljetuksen aikana ja että korjuutahti on sopiva viininpuristamon puristuskapasiteettiin nähden.

5.2. Enimmäistuotokset

13 714 kilogrammaa rypäleitä hehtaaria kohti

6. Rajattu maantieteellinen alue

Viinirypäleiden tuotantoalue ja valmistusalue

Alue, jolla rypäleitä voidaan kasvattaa ja SAN-tuotetta jalostaa, kattaa kokonaisuudessaan seuraavat kunnat: Montilla, Moriles, Doña Mencía, Montalbán, Monturque, Puente Genil ja Nueva Carteya. Lisäksi alue kattaa osittain seuraavat kunnat: Aguilar de la Frontera, Baena, Cabra, Castro del Río, Espejo, Fernán Núñez, La Rambla, Lucena, Montemayor ja Santaella. Tämä käy ilmi sääntelyneuvoston ja Andalusian maatalousministeriön hallussa olevan eritelmän liitteessä A olevasta tuotantoalueen kartasta.

Tuotantoalueeseen sisältyy myös ensiluokkaista laatua olevaa viiniä tuottava osa-alue ”Superior”, nimittäin alueet ”Sierra de Montilla” ja ”Moriles Altos”, joiden maaperä on albariza-savimaata ja jotka on myös rajattu edellä mainittuun karttaan.

Kypsytysalue

Suojattujen viinien kypsytysalue kattaa kokoa SAN-tuotteiden jalostusalueen ja Córdoban kaupungin.

7. Pääasialliset rypälelajikkeet

MOSCATEL DE ALEJANDRÍA

MOSCATEL DE GRANO MENUDO

PEDRO XIMENEZ

8. Yhteyden/yhteyksien kuvaus

Viinien laatu ja tyypilliset ominaisuudet ovat yhteydessä maantieteellisen alueen inhimillisiin ja luonnollisiin tekijöihin sekä näiden tekijöiden väliseen monimutkaiseen vuorovaikutukseen ja niiden viiniin liittyvään yhteyteen. Viinitarhat sijaitsevat Córdoban maakunnan eteläosissa. Alueen ilmasto on puolimantereinen Välimeren ilmasto, jossa kesät ovat kuumia, kuivia ja pitkiä ja talvet ovat lyhyitä ja kohtalaisen leutoja. Se vaikuttaa viiniköynnöksen kehittymiseen, sen vuodenaikaisrytmiin ja rypäleiden nopeaan kypsymiseen. Maaperä määrittää sen, mikä on viiniköynnöksen vaste ja mikä on rypäleen koostumus viiniyttämisvaiheessa, ja lisäksi alueen ilmasto vaikuttaa siihen voimakkaasti.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Viinien merkinnöissä on oltava sääntelyneuvoston antamat laatumerkinnät tai numeroidut merkinnät.

Eritelmään lisätyt vapaaehtoiset merkinnät:

— Kypsyttämättömät viinit: ”Joven” (nuori), ”Vino de tinaja” (suuressa saviruukussa valmistettu viini) tai ”Vino nuevo de tinaja” (suuressa saviruukussa valmistettu uusi viini).

— Kypsytetyt viinit: ”Vino de pasto” (päivittäiseen kulutukseen tarkoitettu pöytäviini).

— Makeat Pedro Ximénez -viinit: ”Cosecha” tai ”Añada” (vuosikerta), ja mahdollisesti viinivuosi; merkintä ”Superior” (ensiluokkainen laatu) viineille, joihin ei ole lisätty muita tuotteita.

— ”Flor” ja ”Yema” (vapaasti juoksutettu)

— ”Vino en rama” tai ”En rama” (viinit, joita on stabilisoitu ainoastaan suodattamalla)

— Ikää koskevat merkinnät: — Fino-viinien tapauksessa ”Pasado” (kypsä), jos keski-ikä on yli 10 vuotta. — ”Viejo” (vanha), jos keski-ikä on vähintään 15 vuotta. — ”Viejísimo” (erittäin vanha), jos keski-ikä on vähintään 25 vuotta.

— Suurempi maantieteellinen yksikkö: Andalusia.

Linkki tuote-eritelmään

http://www.juntadeandalucia.es/export/drupaljda/PC_DO_Montilla_modificado2.pdf

(1) EYVL L 9, 11.1.2019, s. 2.